ต่างชาติ120รายแห่ฟังหุ้นเล็ก
กองทุนต่างประเทศกว่า 120 รายร่วมโรดโชว์ ตลท. ที่สิงคโปร์และมาเลเซีย เมื่อสัปดาห์ก่อนดีเกินคาด
18 มี.ค. 2556

กองทุนต่างประเทศกว่า 120 รายร่วมโรดโชว์ ตลท. ที่สิงคโปร์และมาเลเซีย เมื่อสัปดาห์ก่อนดีเกินคาด
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ ได้ร่วมกับบริษัทหลักทรัพย์ซีไอเอ็มบี (ประเทศไทย) จัดงาน “The SET &amp; CIMB Thailand Corporate Day” ณ ประเทศสิงคโปร์และมาเลเซีย เมื่อวันที่ 1214 มี.ค.ที่ผ่านมา โดยนำบริษัทจดทะเบียนไทยขนาดกลางและขนาดเล็กรวม 13 บริษัท จาก 6 กลุ่มอุตสาหกรรมเข้าร่วมให้ข้อมูล (โรดโชว์) แก่ผู้จัดการกองทุนจำนวนกว่า 162 คน จาก 120 กองทุน ซึ่งตลอดการโรดโชว์ 3 วัน มีการนำเสนอข้อมูลและการประชุมกลุ่มย่อยกว่า 117 ครั้ง 
“บริษัทจดทะเบียนที่มีขนาดเล็กที่สุดในครั้งนี้มีมูลค่าหลักทรัพย์ตามราคาตลาดตั้งแต่ 7,000 ล้านบาทขึ้นไปจนถึงบริษัทจดทะเบียนที่มีขนาดใหญ่ที่สุด 1.3 แสนล้านบาท โดยมีมูลค่าหลักทรัพย์ตามราคาตลาด โดยรวมทั้งหมดประมาณ 5.3 แสนล้านบาท” นายชนิตร กล่าว
สำหรับบริษัทที่ร่วมให้ข้อมูลในครั้งนี้รวม 13 บริษัท ได้แก่ บริษัท ไมเนอร์ อินเตอร์เนชั่นแนล (MINT) บริษัท อิออน ธนสินทรัพย์ (ไทยแลนด์) (AEONTS) บริษัท อมตะ คอร์ปอเรชัน (AMATA) บริษัท ศรีราชาคอนสตรัคชั่น (SRICHA) บริษัท ไทคอน อินดัสเทรียล คอนเน็คชั่น (TICON) บริษัท ช.การช่าง (CK) บริษัท ไทยคม (THCOM) บริษัท สหวิริยาสตีลอินดัสตรี (SSI) บริษัท เบอร์ลี่ ยุคเกอร์ (BJC) บริษัท คาร์มาร์ท (KAMART) บริษัท สยามโกลบอลเฮ้าส์ (GLOBAL) บริษัท อสมท (MCOT) และ บริษัทดิ เอราวัณ กรุ๊ป (ERW) ซึ่งมีมูลค่าหลักทรัพย์ตามราคาตลาดรวมกัน 529,863 ล้านบาท (ข้อมูล ณ วันที่ 13 มี.ค. 2556)
นายเกษม พันธ์รัตนมาลา กรรมการ บริษัทหลักทรัพย์ ซีไอเอ็มบี (ประเทศไทย) ให้ความเห็นว่าการโรดโชว์ครั้งนี้ประสบผลสำเร็จเกินกว่าคาดว่า จากเดิมที่คาดว่าจะมีกองทุนเข้าร่วมรับฟังเพียง 5060 กองทุน
ทั้งนี้ ซีไอเอ็มอียังให้น้ำหนักตลาดหุ้นไทยมากกว่าตลาด โดยให้เป้าหมายดัชนีปีนี้ที่ 1,700 จุด หรือสัดส่วนราคาต่อกำไร หรือพีอีล่วงหน้าปี 2556 ที่ 13 เท่า
ด้าน บล.ดีบีเอส วิคเคอร์ส ยังคงให้น้ำหนักลงทุนในตลาดหุ้นไทยมากกว่าตลาดในการลงทุนไตรมาส 2 ปีนี้เช่นเดียวกัน